Ανάπτυξη συστήματος λήψης αποφάσεων για το χαρακτηρισμό δασικών εκτάσεων στη δασική υπηρεσία
Authors: Αθανασιάδης Αντώνιος 
Published: August 2021

Το παρόν πόνημα παρουσιάζει ένα υπολογιστικό-πληροφοριακό Σύστημα Υποστήριξης Αποφάσεων (ΣΥΑ) για την υποβοήθηση της διαδικασίας έκδοσης Πράξεων Χαρακτηρισμού. Το βασικό ζήτημα που ερευνάται, είναι ο χαρακτηρισμός εκτάσεων γης ως δασικές ή μη, με βάση την ισχύουσα νομοθεσία και τις θεμελιώδεις αρχές της δασοπονίας που καθορίζουν τον νομικό ορισμό του δάσους και την έννοια των δασικών οικοσυστημάτων αντίστοιχα. Η Πράξη Χαρακτηρισμού αποτελεί το διοικητικό έγγραφο που εκδίδει η Δασική Υπηρεσία και πιστοποιεί το χαρακτήρα μιας έκτασης, από τον οποίο καθορίζονται οι επιτρεπτές χρήσεις και επεμβάσεις. Οι βασικοί στόχοι του συστήματος είναι: η απλούστευση-και στο βαθμό που αυτό είναι δυνατό- η αυτοματοποίηση της διαδικασίας, η μείωση του απαιτούμενου χρόνου εξέτασης, η τεκμηριωμένη και βασισμένη σε αντικειμενικά κριτήρια λήψη αποφάσεων, η ελάττωση της υποκειμενικότητας, η καταπολέμηση της γραφειοκρατίας και η προώθηση μιας συγκεκριμένης μεθοδολογίας εργασίας που θα παρέχει τις προϋποθέσεις ασφαλείας στην λήψη της τελικής απόφασης. Το προτεινόμενο σύστημα ανήκει στην κατηγορία των διαδικτυακών ΣΥΑ. Πρόκειται για ένα λογισμικό με δομή ιστότοπου, που επεξεργάζεται τα εισερχόμενα δεδομένα σύμφωνα με ένα μοντέλο που έχει δομηθεί με βάση την αποκωδικοποίηση της σχετικής με τους χαρακτηρισμούς νομοθεσίας. Το μοντέλο βασίζεται σε μια βάση κανόνων και συνθηκών, λαμβάνοντας υπόψη όλες τις παραμέτρους που επηρεάζουν το ζήτημα. Η τεχνική αυτή είναι η «Βασισμένη σε κανόνες αξιολόγηση» (Rule-Based Reasoning). Το σύστημα πραγματοποιεί την υποστήριξη της απόφασης εκδίδοντας εισηγητική έκθεση για το χαρακτηρισμό εκτάσεων γης, που περιέχει εκτός από τον προτεινόμενο χαρακτηρισμό και όλες τις απαραίτητες πληροφορίες. Η ανάπτυξη της εφαρμογής-λογισμικού πραγματοποιήθηκε με συγγραφή κώδικα PHP ενσωματωμένο σε έγγραφα HTML, για την επίτευξη δυναμικού περιεχομένου. Για τη δημιουργία διαδραστικότητας και αλληλεπίδρασης με το χρήστη αλλά και τη δόμηση της βάσης κανόνων του συστήματος, επιλέχθηκε η χρήση της γλώσσας προγραμματισμού JavaScript. Τα βασικά πλεονεκτήματα της εφαρμογής είναι η ευκολία στη χρήση και η προσαρμοστικότητα. Το πλαίσιο λήψης αποφάσεων που εφαρμόζει το σύστημα μπορεί να μεταβάλλεται εύκολα και γρήγορα σε ενδεχόμενες αλλαγές και τροποποιήσεις της νομοθεσίας. Ακόμα, ενισχύει την αποφυγή παραλήψεων και την ορθή-αντικειμενική ερμηνεία της νομοθεσίας. Τα οφέλη που δυνητικά μπορούν να προκύψουν για την Δασική Υπηρεσία, από την χρησιμοποίηση του προτεινόμενου ΣΥΑ, είναι σημαντικά και αφορούν κυρίως στην ταχύτερη αποπεράτωση υποθέσεων χαρακτηρισμού, με ταυτόχρονη εξοικονόμηση χρόνου για τέλεση άλλων εργασιών και στην ενίσχυση της αντικειμενικότητας στη λήψη απόφασης. Η εφαρμογή λόγω της κατασκευαστικής της δομής, επιδέχεται διάφορες επεκτάσεις και συνδέσεις με άλλα λογισμικά και πληροφοριακά συστήματα και μπορεί να χρησιμοποιηθεί ως το κύριο τμήμα ενός ευρύτερου εργαλείου ηλεκτρονικής διοίκησης. Εκτός από τη Δασική Υπηρεσία, το προτεινόμενο ΣΥΑ θα μπορούσε να αποτελέσει ένα χρήσιμο εργαλείο για ιδιώτες δασολόγους που εξετάζουν περιπτώσεις χαρακτηρισμών. Μπορεί επίσης να χρησιμοποιηθεί και ως μέσο εκπαίδευσης για νεοδιοριζόμενους δασολόγους και φοιτητές δασολογίας και νομικών επιστημών.